
JEGYZŐKÖNYV
Készült:
Csákánydoroszló Község Önkormányzata Képviselő-testületének 2025. szeptember 24-i nyílt üléséről.
Jelen vannak: 
Musits József polgármester, Bauer Péter alpolgármester, Bohus Zsolt képviselő, Boros-Bedőcs Rita képviselő, Farkas Béla képviselő, Gérnyiné Bálint Ágota képviselő, Musits Dezső képviselő
Távol vannak: 
-
Tanácskozási joggal a meghívottak közül megjelent:
                                    dr. Stepics Anita jegyző
Musits József polgármester köszönti a megjelenteket, és megállapítja, hogy a Képviselő-testület határozatképes, az ülést 16:30 perckor megnyitja.
Musits József polgármester elmondja, hogy a kiküldött napirendi pontok szerint szeretne haladni, a napirendi pontok elfogadását kéri, kéri, hogy szavazzanak a napirendi pontok elfogadásáról.
A Képviselő-testület az elhangzott napirendi javaslatot 7 igen szavazattal elfogadja, és a következő napirendet hagyja jóvá:
NAPIREND
1. A Bursa Hungarica felsőoktatási Ösztöndíjrendszerhez való csatlakozás.
Előterjesztő: Musits József polgármester
2. Interreg AT-HU pályázatban való részvétel.
Előterjesztő: Musits József polgármester
3. Csaba József utca három telek kiosztás elfogadása.
Előterjesztő: Musits József polgármester
4. Magyar Falu közvilágítás korszerűsítés pályázatban részvétel módosítás
Előterjesztő: Musits József polgármester
5. Gyermek közétkeztetés feladatok szerződés módosítás önkiszolgáló rendszerre.
 Előterjesztő: Musits József polgármester
6. Vasút 19 kisiskola hasznosításról tájékoztatás.
Előterjesztő: Musits József polgármester
7. Egészségház pótmunkák elfogadása.
Előterjesztő: Musits József polgármester
NAPIREND
1. A Bursa Hungarica felsőoktatási Ösztöndíjrendszerhez való csatlakozás.
Előterjesztő: Musits József polgármester
Musits József polgármester elmondja, hogy a Bursa Hungarica Felsőoktatási Önkormányzati Ösztöndíjpályázat keretében támogatást kaphatnak azok a szociálisan rászoruló fiatalok, akik nappali rendszerű oktatás keretében, magyar felsőoktatási intézményben képzésben vesznek részt („A” típusú pályázat), illetve azok, akik 2026. szeptemberében kezdik meg tanulmányaikat a felsőoktatásban („B” típusú pályázat). Az „A” típusú ösztöndíj időtartama 10 hónap, azaz két egymást követő tanulmányi félév, (a 2025/2026. tanév második, és a 2026/2027. tanév első féléve), a „B” típusú ösztöndíj időtartama 3 x 10 hónap, azaz hat egymást követő tanulmányi félév (a 2026/2027 tanév, a 2027/2028. tanév, és a 2028/2029. tanév). Az önkormányzat a „B” típusú ösztöndíjak folyósítására fenti hallgatók esetében hat félévre kötelezte, vagy kötelezi el magát, amelyet évente köteles felülvizsgálni az Általános Szerződési Feltételek 22. § szerint.
A Bursa Hungarica Felsőoktatási Önkormányzati Ösztöndíjrendszer jogszabályi hátteréül a felsőoktatásban résztvevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet (a továbbiakban: R.) szolgál. A Bursa Hungarica Felsőoktatási Önkormányzati Ösztöndíj (a továbbiakban: ösztöndíj) olyan pénzbeli szociális támogatás, mely a Bursa Hungarica Felsőoktatási Önkormányzati Ösztöndíjrendszer (továbbiakban: ösztöndíjrendszer) adott évi fordulójához csatlakozott települési és megyei önkormányzatok (a továbbiakban: helyi önkormányzat) által a hallgatónak adományozott szociális ösztöndíjból (a továbbiakban: önkormányzati ösztöndíjrész) és az intézményben e rendelet alapján megállapított szociális ösztöndíjból (a továbbiakban: intézményi ösztöndíjrész) áll.
Musits József polgármester folytatja, hogy a pályázatot az Ösztöndíjrendszerhez csatlakozott helyi önkormányzatok írják ki 2025. október 3-án, a csatlakozási feltételeknek megfelelően. Elmondja, hogy most ez a feladatuk, hogy elfogadják, eldöntik, hogy csatlakoznak-e az ösztöndíjrendszerhez, javasolják, hogy a Képviselő-testület az előző évek gyakorlatát követve, az ösztöndíjrendszer 2006-os pénzügyi alapjaként 500.000 Ft-ot biztosítson a szociálisan hátrányos helyzetű hallgatók támogatására.
Musits József polgármester érdeklődik, hogy van-e az ösztöndíjrendszerrel kapcsolatosan valakinek kérdése, hozzászólása?
Musits Dezső képviselő érdeklődik, hogy ez hány támogatásra elég?
Boros-Bedőcs Rita képviselő válaszol, hogy ez csak az önkormányzat hozzájárulása, ad hozzá az Állam is.
Musits József polgármester válaszol, hogy igen.
Musits Dezső képviselő érdeklődik továbbá, hogy amennyi pályázó lesz, annyi fele lesz elosztva?
Boros-Bedőcs Rita képviselő érdeklődik, hogy az Állam mennyit ad?
Musits József polgármester elmondja, hogy úgy tudja, hogy ugyanannyit, amennyit az önkormányzat.
Bauer Péter alpolgármester válaszol, hogy 5.000 Ft-ot ad gyermekenként, per hó, per fő, amelyik hónapban támogatás van.
Boros-Bedőcs Rita képviselő érdeklődik, hogy ha hozzájárulnak, akkor mikor adhatják be?
Musits József polgármester válaszol, hogy október 3-án írják ki a pályázatot, november 4-ig lehet a pályázatokat benyújtani, december 3-ig kell eldönteniük, illetve bizonyos rendszerbe feltölteni a pályázatban támogatott tanulók névsorát.
Boros-Bedőcs Rita képviselő érdeklődik, hogy a pályázati feltételben minden benne van, pl. jövedelem igazolás.
Musits József polgármester válaszol, hogy így van.
Boros-Bedőcs Rita képviselő elmondja, hogy jó lenne támogatni, ha van rá keret.
Musits József polgármester elmondja, hogy eddig minden évben támogatták, hogy jövőre lesz-e keret, nem tudja, ettől függetlenül úgyis a jövő évi költségvetés fogja eldönteni. Szándék megvan, hogy mindenképpen támogassák ezt az ösztöndíjat. A kérés a pénzügyi vezetőnél landol, és majd véleményezi a kérdést, hogy lesz-e rá fedezet.
Dr. Stepics Anita jegyző elmondja, hogy ezt most kell eldönteni, ezt a fedezetet biztosítani kell jövőre, ha most erről döntenek.  Akkor már nem dönthetnek 2026-ban, hogy erre nem adnak pénzt. Pályázik a gyerek, készként tartja, hogy kap innen és az Államtól is. Erre kell költeni, itt nincs visszatáncolás, és ugyanez lesz az önerős pályázat is.
Musits József polgármester azt kéri, hogy ezen sokat ne gondolkodjanak rajta. Szavazást kér.
A Képviselő-testület a javaslatot 7 igen szavazattal elfogadja, és a következő határozatot hozza:
59/2025(IX.24.) számú határozat
Csákánydoroszló község Önkormányzatának Képviselő-testülete felhatalmazza a polgármestert, hogy aláírja a csatlakozásról szóló „Csatlakozási nyilatkozat”-ot a 2026. évi Bursa Hungarica Felsőoktatási Önkormányzati Ösztöndíjrendszerhez.
Felhatalmazza a polgármestert, hogy aláírja a Bursa Hungarica Felsőoktatási Önkormányzati Ösztöndíjrendszer on-line adatbázisának használatáról szóló nyilatkozatot. Az adatok rögzítésével Kovács Zoltánné köztisztviselőt bízza meg.
Az ösztöndíjrendszer pénzügyi alapjaként 500.000 Ft-ot különít el, mely összeg tartalmazza az „A” és „B” típusú pályázat alapján támogatott hallgatók ösztöndíját is.
Határidő: 2025. szeptember 29.
Felelős: Polgármester
2. Interreg AT-HU pályázatban való részvétel.
Előterjesztő: Musits József polgármester
Musits József polgármester elmondja, hogy az Európai Unió a Kohéziós politika részeként a tagállamok közötti regionális egyenlőtlenségek csökkentése érdekében indította az INTERREG programot. A program sajátossága, hogy határon átnyúló, több ország részvételével zajlik.
Jelen programozási időszakban a főbb célkitűzések a klímaváltozás, digitális átállás, társadalmi integráció, hogy a kontinens zöldebb, szociálisabb és emberközelibb legyen, emellett segíti a kormányokat egy jobban működő politikai koordináció kidolgozásában.
Az INTERREG három pillére: határon átnyúló együttműködés (Interreg A), a transznacionális együttműködés (Interreg B), és az interregionális együttműködés (Interreg C)
A határon átnyúló együttműködés keretében Szlovénia és Ausztria tagállamokkal való együttműködés keretében jogosult Csákánydoroszló támogatási kérelmet benyújtani.
Az Interreg VI-A Ausztria-Magyarország Program célja az osztrák-magyar határ mentén a gazdasági, társadalmi, kulturális és ökológiai kapcsolatok elmélyítése, és ezáltal a regionális versenyképesség erősítése valamint az egyenlőtlenségek enyhítése.
Heiligenbrunn önkormányzata kereste meg településünket egy határon átnyúló együttműködési lehetőség kapcsán. A közös projekt célja a magyarbüksi településrész egyedi természeti, történelmi és kulturális értékeinek megőrzése, bemutatása és szélesebb körben való megismertetése, pályázati források bevonásával.
A tervek között szerepel egy túraútvonal kialakítása a határsávban, amely körséta formájában kínál lehetőséget a különleges helyszínek felfedezésére, a régi malomhoz hasonló történelmi emlékektől a ritka növényekben, például kockásliliomban gazdag rétekig.
Az újonnan kialakítandó túraútvonal nemcsak a fenntartható turizmus fejlődését szolgálja, hanem a határtérségi együttműködések erősítésének is alapot ad.
A projekt teljes költsége körülbelül 200.000 euróra becsülhető. A projekt tervezett időtartama 2026. január 1-jétől 2027. június 30-ig tart.
Tervezett tevékenységek:
· Útvonaltervezés és jelölés – A meglévő mező- és erdei utak bevonásával kerül kijelölésre az optimális útvonal, amely során feltárásra kerülnek a történelmi helyszínek – például a régi malom – valamint megtisztításra kerülnek a keresztek és sírkövek. Kiegészítésként kétnyelvű, magyar és német nyelvű információs táblák segítik a tájékozódást.
· Információ és ismeretterjesztés – Nyolc tematikus állomás időjárásálló táblái nyújtanak betekintést a falu történetébe, természeti értékeibe és kulturális örökségébe. A táblákon elhelyezett QR-kódok digitális tartalmakhoz – például videókhoz és interaktív útmutatókhoz – vezetnek. Az információs kínálatot kétnyelvű szórólapok teszik teljessé.
· Infrastruktúra és felszereltség – Az útvonal mentén két-három pihenőhely létesül, ülőhelyekkel, asztalokkal, fedett részekkel és kerékpártárolókkal a kényelmes megállás érdekében.
· Kísérő programok – A projekt népszerűsítését és a faluközösség erősítését avatóünnepségek, valamint helyi iskolák számára szervezett programok szolgálják.
A költségvetés megoszlása tervezetten
Heilgenbrunn: 144.607. euro
Csákánydoroszló: 52.164. euro
Mindösszesen: 196.771. euro
A támogatási intenzitás:
az ERFA társfinanszírozás aránya osztrák partnerek (AT) esetében jellemzően 80%, az ERFA társfinanszírozás aránya magyar partnereknél (HU) 60%.
A hazai társfinanszírozás mértéke önkormányzati projektpartnerek számára a 241/2023. (VI.20.) kormányrendelet alapján 35 %-os.
A 52.164 euró támogatáshoz így 2.608,2 euro euró önerő biztosítása szükséges.
Musits József polgármester elmondja, hogy durván 1 millió Forint összeggel kell kalkulálni.
Musits József polgármester érdeklődik, hogy van-e ezzel kapcsolatban valakinek kérdése az üggyel kapcsolatban? Projekttel kapcsolatban esetleg? A lényege a projektnek, hogy most el kell dönteni a Képviselő-testületnek, hogy elinduljon-e, vállalják-e a 2.600 euro összegű önerőt, folytatja, hogy 3. pontja a határozati javaslatnak, hogy felhatalmazza a Képviselő-testület a polgármestert, hogy a projekttel kapcsolatos dokumentumokat aláírja.
Musits Dezső képviselő érdeklődik, hogy ez jövő év?
Musits József polgármester válaszol, hogy igen, akkor lesz eredményhirdetés, és akkor kezdődik a megvalósítása. A projektre is az volt írva, hogy 2026 január 1-től indul.
Boros-Bedőcs Rita képviselő érdeklődik, hogy ez olyan pályázat, hogy nincs elbírálás, és biztosan nyer, ha beadják?
Musits József polgármester elmondja, hogy olyan pályázat nincs, hogy biztosan nyer.
Musits Dezső képviselő érdeklődik, hogy ez már elő van készítve teljesen?
Musits József polgármester elmondja, hogy igen, elő van készítve teljesen.
Musits Dezső képviselő érdeklődik, hogy be kell tervezni ezt az összeget a jövő évi költségvetésbe.
Dr. Stepics Anita jegyző elmondja, hogy ha nyer, és mégsem lesz rá pénzük, akkor kamatosan kell majd visszafizetni. Folytatja, hogy azért szeretné, hogy jegyzőkönyvbe rögzítsék ezt, mert most sincs pénzük semmire. Elmondja, hogy az zavarja egyedül, hogy mitől veszik el ezt az 1 millió forintot. Bízik azért abban, hogy 1 millió forintjuk csak lesz jövő évben. Folytatja, ha jövőre mégis elállnak a szerződéstől, akkor kamatostól kell visszafizetni a nyert összeget.
Musist József polgármester elmondja, hogy az a véleménye, hogy egy ilyen projektet be kell vállalni, nem szabad meghiúsítani. Ha nem lesz egymillió forintjuk, akkor kerítenek támogatót rá, megoldják a dolgot. Folytatja, hogy nagyon furcsán adná ki magát a nemzetközi kapcsolatokkal szemben, hogy 1 millió forinton múlik a projekt megvalósítása. Elmondja, hogy az előzőekben is jelezte, hogy magas a támogatottsága a projektnek.
Érdeklődik, hogy van-e még kérdése a Képviselő-testületnek a projekttel kapcsolatban.
További kérdés nem született.
Musits József polgármester szavazást kér.
A Képviselő-testület a javaslatot 6 igen szavazattal és 1 tartózkodással elfogadja, és a következő határozatot hozza:
60/2025.(IX.24.) számú határozat
Csákánydoroszló Község Önkormányzata Képviselő-testülete
1. támogatja Csákánydoroszló Község Önkormányzata INTERREG AT-HU pályázatban való részvételét UBI-WALK címmel.
2. a projekt megvalósításához legfeljebb 2608,2 Euro összegű önerőt a 2026. évi költségvetés terhére biztosítja.
3. felhatalmazza a polgármestert, hogy a projektekkel kapcsolatos dokumentumokat aláírja.
Felelős: Polgármester
Határidő: pályázat beadása tervezetten 2025. szeptember 24.
3. Csaba József utca három telek kiosztás elfogadása.
Előterjesztő: Musits József polgármester
Musits József polgármester elmondja, hogy a Csákánydoroszló, Csaba József utcában 3 telek kiosztása a téma. Folytatja, hogy a múlt alkalommal beszéltek róla, hogy a rendezési terv módosításához a Pénzügyi irodavezető asszony azzal a feltétellel járult hozzá, hogy ha fedezetet teremtenek a rendezési terv módosításának árajánlatára. Folytatja, hogy ennek egy módja van, telkeket kiosztani, a rendezési terv módosítása nélkül. Ezt a kérdést Rápli Pálnak a főépítésznek feltette, aki elkészítette az alábbi rajzot – mutatja,-, amin látszik, hogy a két rendezési terv szerint tervezett út közötti szakaszra, a Csaba József utca felé, 3 darab telek kialakítására lenne most lehetőség. Ami annyit jelentene, hogy ezen a területen, a két utca közötti részt értékesíteni tudnák. A főépítész úgy alakította ki ezeknek a telkeknek a méretét, hogy a jelenleg érvényben lévő rendezési tervnek megfelel. Tehát a mostani rendezési terv szerint nincs akadálya a telkek kimérésére. Folytatja, hogy az a teendő, hogy erre a három telekre találjanak vevőt. Ha elvi síkon elkészítik, ha a vevők azt mondanák, hogy nekik megfelel, megveszik, akkor minden további nélkül a kimérést meg lehetne csináltatni. Természetesen szabályokat lejátszva a földhivatal, főépítész stb. Ezeket az instrukciókat adták a geodéták a földhivataltól. A főépítésszel még nem beszéltek, meg akarta várni, hogy mi lesz a Képviselő-testület döntése.
Folytatja, hogy a telkekre nagy szükség lenne, de csak akkor tudják kimérni, hogyha el tudják készíttetni a telekkiosztását, ahhoz pedig pénzügyi háttérre van szükség.
Boros-Bedőcs Rita képviselő érdeklődik, hogy az értékesítés az hogy lenne közmű nélkül?
Musits József polgármester válaszol, hogy a közmű itt megvan.
Boros-Bedőcs Rita képviselő elmondja, hogy korábban ők úgy vették a telket, hogy minden kiállás rajta volt a telken, és 16 amper is.
Musits József polgármester elmondja, hogy így van. Folytatja, hogy ennek a részleteit meg kell beszélni.
Dr. Stepics Anita jegyző érdeklődik, hogy ez plusz költséget igényel?
Musits Dezső képviselő elmondja, hogy nyilván.
Dr. Stepics Anita jegyző érdeklődik, hogy nem lehet az utcából áthúzni?
Musits Dezső képviselő elmondja, hogy a korábbi telkeken bent volt minden, szennyvízcsonk, a víz.
Dr. Stepics Anita jegyző érdeklődik, hogy de csak ezeket kell bevinni telekre, az a költség van csak?
Boros-Bedőcs Rita képviselő helyesel.
Musits Dezső képviselő elmondja, hogy nem kell közműhálózatot építeni, csak be kell vinni a telekre.
Dr. Stepics Anita jegyző elmondja, hogy akkor az nem olyan vészes költség. Folytatja, hogy ez az út?
Musits Dezső Képviselő elmondja, hogy az nem út volt,  az a telkek be nem építhető része.
Dr. Stepics Anita jegyző elmondja, hogy ha valakinek ezt a telket eladják, oda nem tud építkezni, nem tud építési engedélyt kapni, mert még a HÉSZ-en rajta van.
Musits Dezső képviselő elmondja, hogy szerinte igen.
Dr. Stepics Anita jegyző elmondja, hogy minimum úgy kell eladni, hogy tájékoztatni kell a vevőt.
Musits József polgármester elmondja, hogy nem tudja, a Rápli Pál főépítész ezt írta, akkor lehet rosszul tudja.
Dr. Stepics Anita jegyző elmondja, hogy a jogi véleménye az, hogy addig az a telek problémás, amíg a HÉSZ által jelölt korlátozás van rajta. Minimum intézkedés, hogy erről a vevőt tájékoztatni kell az adásvédelmi szerződésben, erről a korlátozásról, mert bíróság elé fogja az önkormányzatot citálni.
Musits Dezső képviselő elmondja, hogy vagy addig azt a telket nem kell eladni, csak a másik kettőt.
Farkas Béla képviselő érdeklődik, hogy ezeket a telkeket nem lehet elfelezni?
Musits József polgármester elmondja, hogy nem, most nem. Mihelyst a rendezési terv módosítása elkészül.
Musits Dezső képviselő elmondja, hogy már nem lehet, mert már valószínűleg valakié lesz. Azért 40 méteresek, mert van egy minimum telekmélység a rendezési tervben. Mivel ezek saroktelkek, mindkét irányban 40 m mélynek kell lennie. Folytatja, hogy ráadásul a beépítésben 5 méteres előkert van, egyik utcafrontra sem lehet 5 méteren belül építeni.  Másik oldalon meg lesz hátsó kert, ahol lejön mindkét oldalon 6 méter, mutatja, hogy erre a területre lehet építeni. Szemben lévő teleknél is így van, van egy előkert és egy hátsó kert, csak a két telek mérete nem azonos.
Musits József polgármester elmondja, hogy vannak olyan igénylőik, akik ekkora telket szeretnének vásárolni.
Musits Dezső képviselő elmondja, hogy igen, de azzal tisztában kell lenni, hogy mindkét utcafrontról lejön az 5 méteres előkert.
Boros-Bedőcs Rita képviselő elmondja, hogy innen – mutatja – hogy innen még nem tud bemenni, mert nincs utca.
Bauer Péter alpolgármester elmondja, hogy HÉSZ módosítás után az övezetet meg lehet változtatni.
Musits Dezső képviselő elmondja, hogy utána viszont nem tudják felosztani kettő 20 méter szélesre.
Musits József polgármester érdeklődik, hogy miért nem? Az övezetben megszűnik a korlátozás.
Bauer Péter alpolgármester elmondja, hogy most eladják ezzel, a HÉSZ módosítással.
Musits Dezső képviselő válaszol, hogy nem, azért nem tudják, mert, ha felosztják két 20 méteresre, akkor ez még itt – mutatja – saroktelek lesz.
Musits József polgármester elmondja, hogy megszűnik a korlátozás.
Musits Dezső képviselő elmondja, hogy sarokteleknek szűk lesz, nem lesz normálisan használható. A Rápli Páltól azt kellene megkérdezni, hogy melyik oldalról akarja az oldalhatár beépítést, és melyik oldalról határos az utcára, a nyugati irányba? Folytatja, hogy az nem jó, mert, ha erre a telekre - mutatja - ideépít valaki, erre a telekre nem lehet nyugatra építeni, mert mindkét irányban előkertje van. Kialakul egy olyan helyzet, hogy egymás mellett lesz két ház. Az egyiknél minimum 6 métert el kell hagyni, a másiknál 5 métert, az 11 méter, marad 9 méterje középen.
Boros-Bedőcs Rita képviselő elmondja, hogy arra csak egy hosszú házat tud építeni.
Musits Dezső képviselő elmondja, hogy a 45-ös már jobb, mert ott van plusz 5 méter.
Bauer Péter alpolgármester elmondja, hogy a műszaki paraméterek változtatásával megszűnik a 40 méter, nem lesz mélység.
Musits József polgármester érdeklődik, hogy az 5 métert nem lehet megszüntetni?
Musits Dezső képviselő érdeklődik, hogy az előkertet? Nem, mert saroktelek lesz. A szélső mindenképp saroktelek lesz, csak ott két előkert van.
Bauer Péter alpolgármester elmondja, hogy erre mondta a Rápli Pál, hogy ez a saroktelek necces lesz, a többi rendben van. Folytatja, hogy van rá több vásárló, aki nagy telket akar venni.
Musits Dezső képviselő elmondja, hogy ha először értékesítenek és eladnak 1600-1700 m2-es telket, és valamikor mondjuk a jövő év elején rendezési tervet módosítanak, akkor érdeklődik, hogy gondolják, hogy a tulajdonos fel akarja osztani?
Musits József polgármester elmondja, hogy lehet.
Boros-Bedőcs Rita képviselő elmondja, hogyha olyan tulajdonos veszi meg, akkor igen.
Bauer Péter alpolgármester elmondja, hogy akár társasházat is építhet rá.
Musits József polgármester elmondja, hogy ne gondolkodjanak a vevő fejével.
Boros-Bedőcs Rita érdeklődik, hogy ez most benne van a HÉSZ-ben?
Bauer Péter alpolgármester érdeklődik, hogy az előkertet nem lehet módosítani?
Musits Dezső képviselő elmondja, hogy amúgy a Csaba József utcában az előkert 0.
Boros-Bedőcs Rita képviselő elmondja, hogy ő úgy emlékszik, hogy 5 méter.
Musits Dezső képviselő elmondja, hogy az bevallottan elrontott, elírt adat. 5-öt akartak, de 0 lett beírva. Folytatja, hogy amikor az első házak épültek, konkrétan az SZ.G-éról tud, volt főépítészi egyeztetés, akkor ott mondták, hogy legyen 5 méter, mint a településen mindenhol.
Bauer Péter alpolgármester érdeklődik, hogy tulajdonképpen lehet 0 is.
Musits Dezső képviselő elmondja, hogy gyakorlatilag lehet 0, a Vasut utcán is 0.
Dr. Stepics Anita jegyző érdeklődik, hogy a OTÉK-kal egyezik-e?
Musits Dezső képviselő válaszol, hogy falusias lakóövezetben engednek 0-át. Már TÉKA, nem OTÉK, az már nincs, már megszűnt.  Mindenhol a kialakultat nézik, ha bemegy egy főépítészi egyeztetésre egy engedélyezés, és az egész utcában 5 méter az előkert, ez nem lesz nulla. elmondja, hogy nyilván tájékoztatni kell a vevőt, hogy mi a helyzet.
Musits József polgármester érdeklődik, hogy tájékoztassák-e a vevőt, hogy van ilyen vásárlási tevékenység, természetesen a feltételeket meg kell tudnia.  
Dr. Stepics Anita jegyző érdeklődik, hogy vállalják-e azt a feltételt, hogy beviszik a közművet a telekre?
Musits Dezső képviselő elmondja, hogy vagy anélkül kell értékesíteni.
Musits József polgármester elmondja, hogy mindenképp kell lépni valamilyen irányba, mert a Csaba József utca aszfaltozva lesz a jövő évben, az aszfaltozás előtt a szükséges közműveket meg kellene csinálni. Össze kell egyeztetni a dolgokat a gáz és a szennyvíz tekintetében. Folytatja, hogy geodétával már megbeszélte, de még nem továbbította a kérést. A tervezővel is sikerült beszélnie. A geodétának még annyi plusz feladata lesz, hogy soron kívül kell beadni a papírokat a földhivatalhoz. Folytatja, hogy a telek kialakítás a tervezési költségben benne van.
Musits Dezső képviselő érdeklődik, hogy most egyelőre az van, hogy van az 473 hrsz-ú telek, abból csinálnak 4 telket első körben, és akkor a maradék nagyból lesz a többi. Mennyivel kevesebb fog elférni, azt kellene a Fehér Gábor tervezőnek még kiszámolni.
Musits József polgármester elmondja, hogy nincs még erre koncepció.
Musist Dezső képviselő elmondja, hogy ha ezt így megcsinálják, akkor marad a telekkiosztás úgy, ahogy volt.
Bauer Péter alpolgármester elmondja, hogy volt a Fehér Gábornak egy ilyen rajza.
Musits József polgármester elmondja, hogy összességében 5 teleknek a helye. Azon a terven, ahol úgy készült el a megosztás, hogy át lesz helyezve az árok, ott 5 telek lesz most. Az árok áthelyezése után még két telek fog készülni.
Musits Dezső képviselő elmondja, hogy 40 m mélyek.
Musits József polgármester válaszol, hogy még nincs meg a koncepció a rendezési terv miatt. Folytatja, hogy nem biztos, hogy 40 m lesz, itt az adatokat módosítani fogják, nincs leírva az új szabály szerint a 40 m mélységű telek. Valamint a négyzetmétereket is meg kellene beszélni, mert a tervező kérdezni fogja, hogy mekkora telkek legyenek kialakítva. Közvéleménykutatást kellene csinálni, hogy a vásárlóknak milyen igényük van.
Musits Dezső képviselő elmondja, hogy 600 nm alá nem szabad menni.
Musits József polgármester válaszol, hogy igen, semmiképpen nem szabad. De gondolhatnak 900-tól 2300 nm-ig is.
Musits Dezső képviselő elmondja, hogy nekik mindegy, mert úgyis nm áron lesz értékesítve.
Musits József polgármester válaszol, hogy igen, nekik mindegy, csak a kialakítást úgy csinálják meg. Ha majd lesz egy végleges elképzelés, akkor a Fehér Gábor, a tervező majd jön, hogy csinált egy ilyet, hogy ilyen nm nagyságú telkek vannak, megfelel-e. A rendezési tervmódosításhoz szükség van a telkek eladására.  Folytatja, hogy utánajár, hogy van -e érdeklődő ilyen paraméterekkel, kötöttségekkel, Rápli Pállal leegyeztetik, ha olyan kérdés merül fel.
Dr. Stepics Anita jegyző érdeklődik, hogy milyen árat mond az érdeklődőnek? Döntött a testület az árról? Hogyan fog tárgyalni, ha árat sem tud.
Farkas Béla képviselő elmondja, hogy az lesz az első kérdésük az érdeklődőknek, hogy mennyibe kerül.
Musits József polgármester elmondja, hogy igen, az árat a Képviselő-testületnek kellene meghatározni.
Musits Dezső képviselő elmondja, hogy következő testületi ülésen meghatározhatják, most elfogadják, hogy kialakítják.
Farkas Béla képviselő elmondja, hogy ha a Polgármester Úr nekiáll tapogatózni telek ügyben, akkor biztos az lesz az első kérdés, hogy mennyibe kerül.
Musits József polgármester elmondja, hogy már érdeklődött telekárban, semmilyen kaptafa.
Dr. Stepics Anita elmondja, hogy de van a szakértői értékbecslés, az a kaptafa. Ő tudja megmondani, mennyit ér.
Musits József polgármester elmondja, hogy úgy tudja, ahogy elmennek a telkek.
Musist Dezső képviselő érdeklődik, hogy kell ehhez szakértői vélemény?
Dr. Stepics Anita jegyző elmondja, hogy igen, nincs szakértelme a testületnek, különben a hasukra ütnek, hogy ennyit ér?
Musits Dezső képviselő elmondja, hogy ha csinálnak piackutatást.
Dr. Stepics Anita jegyző elmondja, hogy nincs piackutatás.
Bauer Péter alpolgármester elmondja, hogy a Csaba József utcára sem kértek szakértőt.
Bohus Zsolt képviselő elmondja, hogy ő sem emlékszik.
Dr. Stepics Anita jegyző elmondja, hogy szerinte volt szakértői értékbecslés.
Musits József polgármester elmondja, hogy érdeklődött szakértőtől, a szakértő nem helyi illetőségű, folytatja, hogy egy szakértő tud árat mondani Szentgotthárdra, egy körmendi szakértő el tudja mondani, mennyi egy körmendi telek ára. Folytatja, hogy Csákánydoroszlón, vagy Felsőmarácon vagy lehet alapul venni Kemestaródfán mennyibe kerül a telekár, azt is hogyan állapították meg.
Boros-Bedőcs Rita képviselő érdeklődik, hogy mennyibe kerül odavinni a minimum áramot és a szennyvízcsonkot?
Musits József polgármester elmondja, hogy ezeknél a telkeknél közművesítve van.
Boros-Bedőcs Rita képviselő elmondja, hogy érti, de egy villanyórát akkor is oda kell tenni.
Musits Dezső képviselő elmondja, hogy a 16A az ingyenes. Mérőhelyet kell kialakítani, venni kell konkrétan egy dobozt, 16 A ingyenes az E-ON-nál, a gázbekötés az ingyenes, de az nem volt a többinél sem, a vizet meg talán a Bohus Zsolt Képviselő Úr talán tudja.
Musits József polgármester elmondja, hogy a gázbekötésnek úgy van a szabálya, hogy ha kéri az igénylő, akkor odaviszik a telekre és bekötik.
Boros-Bedőcs Rita érdeklődik, hogy a víz azon az oldalon megy? Valakitől azt hallotta, hogy az nagyon drága, átlőni az utcán a vizet.
Bohus Zsolt képviselő elmondja, hogy a víz azon az oldalon megy.
Boros-Bedőcs Rita képviselő érdeklődik, hogy mennyi annak a költsége?
Bohus Zsolt képviselő elmondja, hogy a tervezési díj megy komolyabb árban.
Musits Dezső képviselő elmondja, hogy a Vasivíz megcsinál egy gerincről leágazást, ledugózza, el van ásva a földbe, a vízrákötést a tulajdonosnak kell csinálni.
Boros-Bedőcs Rita képviselő Bohus Zsolt képviselő felé fordul, hogy meg tudja-e érdeklődni a VasiVíz Zrt-nél, hogy mennyibe kerül a gerincről leágazás.
Dr. Stepics Anita jegyző elmondja, hogy elviszi a pénzüket a telekár, a közművesítés.
Boros-Bedőcs Rita képviselő elmondja, hogy nem kell közművesíteni.
Musist Dezső képviselő elmondja, hogy annyival drágább lesz a négyzetméter, annyival drágábban adják el a telket.
Dr. Stepics Anita jegyző érdeklődik, hogy miért kell terveztetni?  
Bohus Zsolt elmondja, hogy mert meg kell terveztetni.
Dr. Stepics Anita jegyző elmondja, hogy nem terveztetni kell, csak rajzoltatni. Nem engedélyköteles dolog ez.
Bohus Zsolt válaszol, hogy de igen, terveztetni kell.
Musits József polgármester elmondja, hogy megrendelték a közművesített tervet erre a területre. A tervező megcsinálja a szennyvíznek a tervét.
Bohus Zsolt képviselő elmondja, hogy ivóvízre kell csináltatni tervet, hálózatépítést.
Dr. Stepics Anita jegyző elmondja, hogy akkor viszont engedélyköteles lesz, folytatja, hogy azt gondolta, hogy a meglévő csonkot viszik tovább.
Bohus Zsolt képviselő elmondja, hogy nincs meglévő csonk, megy egy gerinc, és meg kell fúrni.
Dr. Stepics Anita jegyző elmondja, hogy akkor ez milliókba is kerülhet, a  terveztetés, engedélyeztetés stb. Azért kérdezte.
Bohus Zsolt képviselő válaszol, hogy annyi biztos.
Musits József polgármester elmondja, hogy az a véleménye, hogy ne menjenek ebbe bele., hogy dobálóznak a milliókkal is.
Dr. Stepics Anita jegyző elmondja, hogy a milliók egyszer szembe fognak jönni.
Musits József polgármester elmondja, hogy nem kell ezt most megszavazni, érdeklődik, hogy egyetért-e a Képviselő-testület, hogy nézzen vásárló után, és amennyiben lesz rá jelentkező, egyeztetnek a továbbiakban.
4. Magyar Falu közvilágítás korszerűsítés pályázatban részvétel módosítás
Előterjesztő: Musits József polgármester
Musits József polgármester elmondja, hogy az előző testületi ülésen megszavazták a pályázaton való részvételt, csak az az előterjesztés nem tartalmazta, hogy előfordulhat, hogy ehhez a pályázathoz önerőt is kell biztosítaniuk. Folytatja, hogy ugyanis a pályázat készítésekor kértek indikatív árajánlatokat a munkára, ahol kijött, hogy ez a Magyar Falu Program pályázat, illetve a Versenyképes Járások pályázat, mivel azonos témáról van szó, nem éri el a 20 millió Forintot, ezek alapján nem kell közbeszerzést kiírni, viszont, a Károly Veronika a projektirodában a pályázat előkészítésekor bejelölte a pályázati adatlapon, hogy közbeszerzési költség 300.000 Ft, mert van egy ilyen lehetőség a pályázatban, hogy lehet a közbeszerzés költségeire is pályázni, és így már elérte a 20 millió Forintot a költségvetés, a kettő együttes összege, és a Veronika véleménye szerint így közbeszerzést kell kiírni. Folytatja, hogy viszont van egy olyan vonzata, hogy a közbeszerzés 300.000 Ft-ból nem fog kijönni, így plusz költségbe fog kerülni, amit az önkormányzatnak vállalnia kell.
Boros-Bedőcs Rita képviselő érdeklődik, hogy az mennyi nagyságrendileg?
Musits József polgármester elmondja, hogy erre a Veronika kért egy ajánlatot az egyik közbeszerzőtől. Sajnos nem érkezett meg az árajánlat a mostani testületi gyűlésig.
Dr. Stepics Anita jegyző elmondja, hogy egy millió alatt nem csinálnak közbeszerzést.
Musits Dezső képviselő elmondja, hogy kettő millió, ez 7 % lesz, mindenhol ezt csinálják.
Dr. Stepics Anita jegyző válaszol, hogy a közbeszerzés 1-2 % , egymillió körül lesz. Egymillió alatt nem csinálnak közbeszerzést.
Musits József polgármester elmondja, hogy a pályázatnál 7%, amit ilyen soft költségekre lehet költeni, pályázaton belül vannak ilyen költségek, hogy tervezés, energetikai költségek stb., az 7 %. A teljes 7 %-ot nem tudja teljes közbeszerzésre tenni, ezért nem fér bele a közbeszerzés költsége a pályázati költségbe. Folytatja, hogy a Veronikával beszélgettek erről elég sokat, és körbejárt a dologban és a végére azt hozta ki, hogy most indíthatják a pályázatot úgy, hogy közbeszerzéssel, viszont, ha a pályázat megnyerése után úgy jönne ki a költség, hogy nem kerül  20 millió fölé, akkor nem kell közbeszerzést kiírni rá. A meghatározó az lesz, amikor a pályázat összegét megnyerik, abból kiderül, hogy mennyi pénz van rá, akkor fog kiderülni, hogy kell -e rá közbeszerzést csinálni.
Dr. Stepics Anita jegyző válaszol, hogy nem, ez nem így van. A Polgármester Úr egy közbeszerzőhöz elment, aki megválaszolta azt, hogy az első „Versenyképes Járásban” elnyert összeget még nem kell összeszámítani semmivel, mert még nem tudják, hogy a Magyar Falu Program nyer-e. Ha a Magyar Falu Program nyer, azt egybe kell számítani a versenyképessel, úgy, hogy a Magyar Falu Program, mindenképpen közbeszerzés lesz, ha nyer a közvilágítás.
Musits József polgármester folytatja, hogyha a kettő együtt 20 millió fölé kerül.
Dr. Stepics Anita válaszol, hogy persze.
Musits József polgármester elmondja, hogy ha 20 millió alatt van, nem kell közbeszerzés.
Dr. Stepics Anita jegyző elmondja, hogy ha a becsült érték alatt van. A becsült érték mindig a piacon kínált legmagasabb érték. Abból kell kiindulni.
Musits József polgármester elmondja, hogy pontosan ezt mondta, ha a pályázat elnyerésekor az érték kevesebb lesz, mint 20 millió, akkor nem kell közbeszerzés.
Dr. Stepics Anita jegyző folytatja, hogy az érték nem a legalacsonyabb.
Musits József polgármester elmondja, hogy ő nem azt mondta, hogy a legalacsonyabb, a költség.
Dr. Stepics Anita jegyző elmondja, hogy igen, az indikatív árajánlat a döntő, nem a költség.
Musits Dezső képviselő érdeklődik, hogy ezzel a 300.000 Ft-os költséggel vannak a 20 millió felett?
Musits József polgármester elmondja, hogy nem 20 millió felett, hanem ezzel a költséggel közel vannak a 20 millióhoz. A közbeszerző szerint, ha már rizikós a 20 millió elérése, akkor már közbeszerzést kell kiírni. Ilyen megfogalmazást adott a közbeszerző.
Musits Dezső képviselő érdeklődik, hogy ez nem fekete és fehér? Ha eléri a 20 milliót akkor kell, ha nem éri el, akkor nem kell.
Dr. Stepics Anita jegyző elmondja, hogy átlagolni kell. Ha az indikatív ajánlatok átlaga nettó eléri a 20 milliót, akkor már közbeszerzés. A Versenyképes Járások alatt érkezett indikatív ajánlatot is, és a kettőt együtt fogják nézni.
Boros-Bedőcs Rita képviselő érdeklődik, hogy a Versenyképesre is lesz egy árajánlat?
Musits József polgármester elmondja, hogy három árajánlatot kell bekérni.
Boros-Bedőcs Rita képviselő elmondja, hogy mire ezt elbírálják, lesz egy kiválasztott árajánlatuk, és lesz egy másik három, abból a háromból kell egy átlagot, plusz hozzátenni a „versenyképest”, ha az 20 millió alatt marad, akkor nincs közbeszerzés. Érdeklődik továbbá, ha a Magyar Falu Program nyer, és kihirdetik a nyerteseket, utána kell még árajánlatokat bekérni, ez csak indikatív árajánlat?
Musits József polgármester válaszol, hogy igen, lehet, hogy több lesz, lehet, hogy kevesebb.
Boros-Bedőcs Rita képviselő érdeklődik, hogy mikor bírálják el? Most be kell adni , szeptember végén.
Musits József polgármester válaszol, hogy papíron 60 nap. Folytatja, hogy december vagy január az időpont, az a véleménye, hogy a projektirodához úgy adják be, hogy közbeszerzéssel, az árajánlat után kiderül, hogy  alakul, közbeszerzéssel vagy sem.
Dr. Stepics Anita jegyző elmondja, hogy műszaki tartalom kell és műszaki leírás, pontos kiosztás, pontos lámpatípus meghatározás.
Musits József polgármester elmondja, hogy a terv az készen van, az E-ON elvárások alapján.
Boros-Bedőcs Rita képviselő elmondja, hogy a lehetőséget meg nem szabad elveszni.
Farkas Béla képviselő érdeklődik, hogy erről kell-e szavazni?
Dr. Stepics Anita jegyző válaszol, hogy persze.
Musits József Polgármester érdeklődik, hogy van -e kérdés a napirendi ponttal kapcsolatban. Elmondja, hogy aki egyetért azzal, hogy a Magyar Falu program pályázatot adják be, az kéri szavazzon.
A Képviselő-testület a javaslatot 7 igen szavazattal elfogadja, és a következő határozatot hozza:
61/2025.(IX.24.) számú határozat
Csákánydoroszló Község Önkormányzata Képviselő-testülete megtárgyalta az előterjesztést és
úgy dönt, hogy a 48/2025.(IX.08.) számú határozatát az alábbiak szerint módosítja:
1. Csákánydoroszló Község Önkormányzata Képviselő-testülete pályázatot kíván benyújtani a Magyar Falu Program „Közvilágítás korszerűsítésének támogatása 5.000 fő alatti településeken” c. pályázati felhívásra, Csákánydoroszló község területén lévő közvilágítási hálózat korszerűsítésének II. ütemére.
2. Csákánydoroszló Község Önkormányzata Képviselő-testülete a pályázat kivitelezését közbeszerzéssel bonyolítja le, amennyiben a becsült összeg az értékhatár felett van. Erre vonatkozóan a sikeres pályázat elbírálása után hoznak döntést.
3. A Képviselő-testület felhatalmazza a polgármestert a pályázat benyújtására és a pályázathoz kapcsolódó valamennyi intézkedés megtételére, a szükséges dokumentumok aláírására.
Felelős: Polgármester
Határidő: a pályázat benyújtására: 2025. szeptember 30. 16 óra
5. Gyermek közétkeztetés feladatok szerződés módosítás önkiszolgáló rendszerre.
 Előterjesztő: Musits József polgármester
Musits József polgármester következő napirendi pontban a gyermek közétkeztetésről szeretne tárgyalni. A JustFood-dal 2025. december 31-én lejár a szerződés, próbáltak másik szolgáltatót megkeresni, de időközben az visszamondta, és a JustFood jelentkezett, ha az önkormányzat is partner, akkor vállalnák a szabadszedéses étkeztetést Csákánydoroszlóban. A lényege, hogy kiépítenék az étkezdében ezt a rendszert. Amit meg kell pályáztatni.
Dr. Stepics Anita jegyző elmondja, hogy ez drágább lesz, a múltkor is említette. Meg kell várni az ajánlatokat, és újra össze kell ülni, és meg kell tárgyalni, hogy miből fogják ezt finanszírozni. Drágább lesz a szülőnek, és drágább lesz az önkormányzatnak.
Musits Dezső képviselő érdeklődik, hogy magát a rendszert a JustFood kiépíti önköltségen?
Dr. Stepics Anita jegyző elmondja, hogy beleszámolja az árba.
Musits Dezső képviselő elmondja, hogy nyilván, de maga a rendszer kiépítését vállalja?
Boros-Bedőcs Rita képviselő közbeszól, hogy hallgassák meg a Polgármester Urat, mint mond, mert valami másról volt szó nem? Hosszú távú szerződést akar a Justfood?
Musits József polgármester elmondja, hogy igen, ezt is mondták, hogy hosszabb távú szerződést szeretnének. Folytatja, hogy ajánlatot már adtak, hogy milyen árakon gondolják az étkeztetést.
Boros-Bedőcs Rita képviselő elmondja, hogy úgyis megmarad a normatíva.
Dr. Stepics Anita válaszol, hogy a szülők csak a nyersanyagot fizetik, a rezsi az önkormányzaté. Teljes egészével meg fog nőni a költség, önmagában azért, mert neki pultokat kell beszereznie, többfélét fog főzni, több nyersanyag lesz, több előállítási költsége, ez egy drágább étkezés.
Bauer Péter alpolgármester érdeklődik, hogy a normatíva viszont állja?
Dr. Stepics Anita jegyző elmondja, hogy meg kell mutatni a táblázatot minél hamarabb a pénzügyi ügyintézőnek és a vezetőnek, hogy finanszírozható-e.
Musits József polgármester elmondja, hogy már odaadta a pénzügyi ügyintézőnek.
Dr. Stepics Anita jegyző elmondja, hogy meg kell nézni, ha pozitívot mondanak, akkor rendben van.
Bohus Zsolt képviselő érdeklődik, hogy január 19-től már ők biztosítják az étkezést?
Musits József polgármester válaszol, hogy nincs ilyen információ.
Bohus Zsolt képviselő elmondja, hogy azt mondták az iskolában.
Musits Dezső képviselő érdeklődik, hogy mennyivel lesz drágább, egy szülőnek mennyivel fog többe kerülni?
Bauer Péter alpolgármester 7 %, de a gyermek eszik, és nem éhesen megy haza.
Musits József polgármester elmondja, hogy a szülői akarat motiválta ezt, a szülők kérték, náluk nem merült fel, hogy drágább lesz.
Boros-Bedőcs Rita képviselő elmondja, hogy igen, a legnagyobb lobbi a szülőtől jött az ötlet, nem ők találták ki.
Dr. Stepics Anita jegyző elmondja, hogy nem kérdés, ez jó dolog.
Bauer Péter alpolgármester elmondja, hogy 80%-kal kevesebb az ételmaradék,
Musits József polgármester elmondja, hogy hallgassák meg, mert az óvoda vezetője és az alpolgármester elment Szentgotthárdra, megnézték, ahol már ez az étkezés működik. Folytatja, hogy általános iskolai tanitőnőket is vittek magukkal, hogy megnézzék, az 1. és 2. osztályosoknál, hogy működik ez a rendszer, mert ez felmerült, hogy a felsőbb tagozatnál működik, de a kicsik hogyan étkeznek.
Bauer Péter alpolgármester elmondja, hogy van salátapult, kétféle saláta van, 3-4 fajta második van, egyfajta leves volt, 3 féle köret.
Gérnyiné Bálint Ágota képviselő elmondja, hogy leves fixen volt, paradicsomleves, és gyümölcs is volt.
Dr. Stepics Anita jegyző érdeklődik, hogy a leves kétféle volt? A leves is kétféle a szabadszedésesben.
Gérnyiné Bálint Ágota képviselő elmondja, hogy egyféle volt.
Boros-Bedőcs Rita képviselő érdeklődik, hogy akkor a második volt többfajta?
Gérnyiné Bálint Ágota képviselő elmondja, hogy igen, 3-3 féle.
Boros-Bedőcs Rita képviselő elmondja, hogy itt fasírt volt krumplival.
Gérnyiné Bálint Ágota képviselő elmondja, hogy ott is volt fasírt krumplival, rizs volt, hasábkrumpli, gyros hús, meg csirke nuggets volt. Volt még egy gyroshoz való saláta, és egy ott készített vegyes saláta.
Farkas Béla képviselő érdeklődik, hogy a kicsik hogy esznek?
Gérnyiné Bálint Ágota képviselő elmondja, hogy saját maguk esznek, a tanító és egy JustFood-os hölgy volt ott. Folyamatosan tölti a pultot, ő segít szükség esetén, de  4-6 hét alatt tanulnak bele a picik, de nagyon ügyesek volt, harmadik hete járnak oda.
Bauer Péter alpolgármester elmondja, hogy volt, aki egy tál hasábburgonyát evett, valaki 5 db nuggets-et, valaki végigevett mindent.
Boros-Bedőcs Rita képviselő érdeklődik, hogy mindenből van minden? Pótolják?
Bauer Péter alpolgármester elmondja, hogy nincs korlátozás, mindenből van minden.
Farkas Béla képviselő elmondja, hogy a moslékba kevesebbet visznek vissza, de sokkal több étel marad meg, azzal mi lesz?
Bauer Péter alpolgármester elmondja, hogy nem marad meg.
Bohus Zsolt képviselő elmondja, hogy dehogynem! Ha kiviszi a 150 adagot, az már 400 adag.
Bauer Péter alpolgármester elmondja, hogy ugyanezt a kérdést feltettük nekik. Tapasztalat alapján mondták, hogy paradicsomlevesből nyilván nem főztek 150-re, arányosan készítik az ételeket, nem fordult elő, hogy elmaradt volna valakinek az étkezése. Tudják pótolni, ha valami elfogyott. Nagyon fel vannak készülve. Elmondja még, hogy amióta ezt bevezették, megugrott az étkezés Szentgotthárdon, 70 %-osan megugrott. Inkább elmennek oda, mert ennyi pénzért nem lehet máshol étkezni.
Boros-Bedőcs Rita képviselő elmondja, hogy a JustFood Csákánydoroszlóban a felnőtt étkezést nem biztosítja?
Bauer Péter alpolgármester elmondja, hogy most ezzel ezt is fogja biztosítani, ha kell.
Farkas Béla képviselő elmondja, hogy odamegy délben, és kimer valamit magának?
Bauer Péter alpolgármester elmondja, hogy nem, a felnőtt étkezés az éthordós, ott előre megkapják egy hétre az étlapot, és a választás alapján adják az ételt.
Boros-Bedőcs Rita képviselő elmondja, hogy úgy, mint a Danieloban, három menü van.
Bohus Zsolt képviselő elmondja, hogy egyszer itt voltak az óvodában, és elmondták, hogy a bundás kenyérből több fogyott, meg a hotdog volt nagyon népszerű, amit a gyerekek nagyon szeretnek.
Musits Dezső képviselő elmondja, hogy megvan a tapasztalatuk, hogy miből mennyit kell készíteni.
Boros-Bedőcs Rita képviselő érdeklődik, hogy főzelék van?
Gérnyiné Bálint Ágota elmondja, hogy akkor is van más alternatíva.
Bauer Péter alpolgármester elmondja, hogy azt még a vezető el tudta mondani, hogy volt visszacsatolás, hogy a gyermekek nem mennek haza éhesen. Folytatja, hogy a szokásos szülői kérdések, hogy mit eszel, erre a gyerek azt válaszolja, hogy most nem kérek, ettem az iskolába. Ez már nagyon jó érzés.
Gérnyiné Bálint Ágota képviselő elmondja, hogy 10 nuggets-et evett az egyik gyermek.  
Dr. Stepics Anita jegyző elmondja, hogy csak annyi a különbség, hogy választhat a gyerek,  mert ugyanaz a szakács főzi ugyanazt az ételt.
Bauer Péter alpolgármester elmondja, hogy annyi a különbség, hogy eddig kiírták, hogy ezt kell enni, most meg van választási lehetőség. Csak a gyermek választja ki, magának szed, nyilván az elsősöknek kell segítség, de működni fog.
Boros-Bedőcs Rita képviselő elmondja, hogy nincs ellene, mert SzM gyűlésen másfél éve ezt hallgatják.
Bauer Péter alpolgármester elmondja, hogy ha fizet érte az ember, akkor olyanért fizessen, amit megeszik a gyermek. Ezt meg kell néznie a pénzügyeseknek.
Dr. Stepics Anita jegyző elmondja, hogy minél hamarabb nézzék meg.
Musits József polgármester elmondja, hogy egy kis csavar van a történetben, mert a JustFood-nak elég sok problémája volt csákánydoroszlói konyhás lányokkal az elmúlt időszakban.
Gérnyiné Bálint Ágota képviselő és óvoda vezetője elmondja, hogy most erről ne beszéljenek, hanem egy másik alkalommal. Szerinte ez most nem ide tartozik.
Musits József polgármester elmondja, hogy dehogynem, most kell beszélni róla.
Gérnyiné Bálint Ágota képviselő elmondja, hogy ő nem ezen az állásponton van.
Musits József polgármester elmondja, hogy egyértelműen a JustFood átveszi a dolgozókat.
Gérnyiné Bálint Ágota képviselő elmondja, az óvodában megmarad az étkezés, és csak az iskolai változik. Az óvodába kell ember, és a bölcsődei étkezéshez is. Ottmarad a 80 gyerek, oda kell konyhás.
Musits József polgármester elmondja, hogy három konyhást nem tudnak tartani.
Gérnyiné Bálint Ágota képviselő elmondja, hogy igen tudja, biztos, hogy nem.
Musits József polgármester érdeklődik, hogy akkor ez hogy lesz megoldva?
Gérnyiné Bálint Ágota képviselő elmondja, hogy még plusz körök ezek. Ott nem változik, ott a fix étkezés marad.
Dr. Stepics Anita elmondja, hogy Körmenden kitálalás van, nincs plusz személyzet. Hozza a Hungast, és kitálal.
Gérnyiné Bálint Ágota képviselő elmondja, de még ott a tízórai és az uzsonna is.
Dr. Stepics Anita jegyző elmondja, hogy azt is kiszállítja a Hungast.
Gérnyiné Bálint Ágota képviselő elmondja, hogy náluk a konyhások csinálják.
Dr. Stepics Anita jegyző elmondja, hogy azt úgy kell megrendelni, hogy kitálalással, de az drágább lesz. Továbbá érdeklődik, hogy embert hogyan vesznek fel, hány órában? Elmondja, hogy érti, hogy a dajkának nem fér bele, de az sem ok, hogy felvesznek egy embert 8 órában ezért, egy 3 órás munkára.
Gérnyiné Bálint Ágota képviselő érdeklődik, hogy ott a mosogatást is a dajka csinálja?
Dr. Stepics Anita jegyző elmondja, hogy kitálalás van, kiviszi és ott elmosogat a Hungast-os, de ezt ők fizetik.
Boros-Bedőcs Rita képviselő elmondja, hogy ugye az „outsourcing” mindig olcsóbb, mint a munkaerő.
Dr. Stepics Anita jegyző elmondja, hogy akkor úgy kell kérni az ajánlatot, de akkor drágább lesz.
Boros-Bedőcs Rita képviselő érdeklődik, hogy átvennének embereket?
Musits József polgármester elmondja, hogy igen, mind a hármat.
Bohus Zsolt képviselő érdeklődik, hogy ők hogy nyilatkoztak?
Musits József polgármester elmondja, hogy egyelőre még nem volt kérdés. Ha az étkezést biztosító azt mondja, hogy átveszi őket, akkor mit lehet csinálni? Neki ez a rendszer nem jó, igaza van vagy nincs, de nem tudnak mit csinálni. Ha egyszer azt mondja, hogy ő nem tud így dolgoztatni, hogy nem az ő beosztottja, ebben igaza van. Folytatja, hogy van -e probléma, vagy nincs probléma, mióta kialakult a rendszer, örökösen megy a vita, hogy ki a hibás. Örökösen ez volt, hogy nem hoztak elég ételt, a konyhások meg kevesebbet adtak a gyerekeknek, és ennek mind az az alapja, hogy nem a beosztottja. Ha a beosztottja lenne, akkor azt mondja, hogy nem vitatkozik, a viszontlátásra, igy meg nem teheti. Nem tud mit csinálni a JustFood, hanem nyeli az információkat. Hogy mi igaz és mi sem, innen nem tudják eldönteni.
Gérnyiné Bálint Ágota képviselő elmondja, hogy a JustFood részéről a hiányosságok, hogy kevesebbet küldenek, az igaz. Folytatja, hogy például ma közölték a konyhások, hogy 25 adaggal kevesebb fasírt volt. Az iskolából vissza kellett pakolniuk a 25 adagot, hogy az óvodások meg tudjanak ebédelni. Végül úgy hozták hiányban a pótlást, ilyen fennakadások vannak. Folytatja, hogy ez az oda-visszasság is jogos.
Boros-Bedőcs Rita képviselő érdeklődik, hogy mi az oka? Nem jól van lejelentve?
Gérnyiné Bálint Ágota képviselő elmondja, hogy de, jól van lejelentve, de ez a lejelentés is olyan, hogy ha ott van 15 gyerek a csoportban, akkor is kapnak ugyanannyi kenyeret, és levest és főzeléket, mint amikor ott van a 28 fő. Folytatja, hogy a lejelentésnek semmi értelme nincs.
Dr. Stepics Anita jegyző elmondja, hogy ez így nem jó, mert akkor 28 fő van kifizetve.
Gérnyiné Bálint Ágota képviselő elmondja, hogy nagyon sokszor szólt már azért is, mert a 28 gyereknek odaküldik az 1 kg kenyeret, és fél szeletet tud adni a gyerekeknek, ami kevés lenne 15-nek is. Folytatja, hogy a körmükre kell nézni, mert a konyhások panasza is jogos, hogy hiányosságok vannak. Elmondja, hogy megkérte őket, hogy szeptember 1-től minden nap írják a problémákat. Hozzáteszi, hogy ezt meg kell beszélni a JustFood-dal.
Bohus Zsolt képviselő érdeklődik, hogy nem lehet, hogy a pakolásnál, szortírozásnál csúszott el a 25 adag? Ha át tudták vinni az iskolából.
Musits Dezső képviselő elmondja, hogy oda meg hoztak újra.
Gérnyiné Bálint Ágota elmondja, hogy újra jött, hozta, ami hiányzott az iskolából.
Musits Dezső képviselő elmondja, hogy ez így nekik sem jó.
Bohus Zsolt képviselő elmondja, hogy ezt jelezni kell.
Gérnyiné Bálint Ágota képviselő elmondja, hogy van, hogy 5 liter joghurt hiányzik, akkor 5 liter joghurttal fut a sofőr.
Bohus Zsolt képviselő elmondja, hogy és Szentgotthárdról jön, addig meg a gyerekek várnak.
Gérnyiné Bálint Ágota képviselő elmondja, hogy az iskolából pótolják, de visszaér, mire az iskolások ebédelnek.
Musits József polgármester érdeklődik, hogy nos akkor mi legyen?
Farkas Béla képviselő elmondja, hogy amúgy jó.
Több képviselő is helyesel.
Dr. Stepics Anita jegyző elmondja, hogy kitálalásra kérjenek árajánlatot. Kitálalás, kiporciózás, elmosogatás, elviszi az ételt stb. Folytatja, hogy drágább lesz.
Musits József polgármester véleménye szerint az árakat úgy kalkulálták, hogy benne van a szervizelés is, és már az ő emberei dolgoznak, nem az önkormányzaté.
Dr. Stepics Anita jegyző elmondja, hogy kitálalnia kell, ezt bele kell írnia a megrendelésbe. Nyilván úgy kalkulált, hogy a három embert nem csak odaadja az óvodának, de úgy gondolja, hogy ezt a 3 embert elviszi Szentgotthárdra, nem itt fognak Csákánydoroszlóban dolgozni.
Farkas Béla képviselő elmondja, hogy ez úgy lenne logikus, hogy jön egy kitálaló ember.
Dr. Stepics Anita jegyző elmondja, hogy igen, a sofőrrel jön egy kitálaló ember, kiszállít, kiporcióz, megvárja, míg a gyerekek megeszik, és az üres badellákat viszik vissza. Ez így lesz. Csak a kitálaló ember árát rá fogja tenni az étkezésre. Az iskolában nem kell kitálalás.
Bauer Péter alpolgármester elmondja, hogy ott is kell egy ember, aki felügyel és adja a plusszot. Valamint kell egy diétás ember.
Dr. Stepics Anita jegyző elmondja, hogy azt alkalmaz Szentgotthárdon, ide nem fog felvenni külön egy embert.
Gérnyiné Bálint Ágota képviselő elmondja, hogy ez itt úgy valósul meg, hogy éthordóban hozzák ki. Van 4 kis érzékeny, és van nekik éthordójuk, és külön kapják a többiektől.
Musits József polgármester elmondja, hogy az egésznek az indítása akkor kezdődhet, ha a pályáztatás megtörténik. Pályázati anyagot ki küldi ki?
Dr. Stepics Anita jegyző elmondja, hogy Csákánydoroszló Község Önkormányzata küldi ki. Tárgyalják meg, hogy kinek kell kiküldeni.
Boros-Bedőcs Rita elmondja, hogy 3 helyről kell árajánlatot kérni?
Farkas Béla képviselő érdeklődik, hogy az önkormányzat költségvetésére mekkora tehet ró?
Dr. Stepics Anita jegyző elmondja, hogy amikor bejön az árajánlat, után újra kell számolnia a pénzügyi vezetőnek.
Musits Dezső képviselő elmondja, hogy az indításról tudnak most dönteni.
Boros-Bedőcs Rita képviselő elmondja, hogy indítsák el, lássák mi mennyibe kerül.
Dr. Stepics Anita jegyző elmondja, hogy az összeállításban, számításban segít, de a kiküldés az önkormányzat feladata lesz.
Farkas Béla képviselő elmondja, hogy ha mégsem lesz jó, még mindig maradhatnak a hagyományos menzás étkezésnél.  
Musits József polgármester érdeklődik, hogy egyáltalán kiktől lehet árajánlatokat kérni?
Boros-Bedőcs Rita képviselő elmondja, hogy a körmendi cég, aki mondta, hogy nem vállalja, viszont árajánlatot adhatna.
Farkas Béla képviselő elmondja, hogy a vasváriakat is meg lehet kérdezni, az Atro-Pluszt.
Musits József polgármester elmondja, hogy a JustFood úgy ígérte, hogy adnak valami leírást a tevékenységről. Jegyző Asszony felé fordul és kéri, hogy készítsék elő az árajánlatkéréseket.
Dr. Stepics Anita jegyző elmondja, hogy rendben, előkészítik az árajánlatokat kiküldésre, de az önkormányzatnak kell kiküldeni. Folytatja, hogy segítséget kér a pontos számokkal a bölcsőde, óvoda, iskola darabszám lebontásában.
Farkas Béla képviselő elmondja, hogy a felnőtt étkeztetésben is be kellene vezetni.
Musits József polgármester elmondja, hogy nagyon kevesen veszik igénybe a közétkeztetést, kb. 2-3 fő. Folytatja, hogy ez a folyamat nem fog december 31-ig megvalósulni, legalább 3 hónap lesz a kiépítése. December 31-ig tart a szerződés a JustFood-al, beszéltek már róla, hogy hosszabbítást adnak nekik, addig az időpontig, amig látszik, hogy meddig tart a szabadszedéses étkeztetés kiépítése. Folytatja, hogy ehhez nem kell új pályázatot kiírni, hogy pár hónappal meghosszabbítják a szerződést.
Musits József polgármester szavazást kér az elindítás folyamatáról.
A Képviselő-testület a javaslatot 7 igen szavazattal elfogadja, és a következő határozatot hozza:
62/2025.(IX.24.) számú határozat
Csákánydoroszló Község Önkormányzata Képviselő-testülete úgy dönt, hogy a szabadszedéses étkeztetésre való áttéréssel kapcsolatban pontos technológiai leírással felkéri a Jegyző Asszonyt az árajánlatkérések előkészítésére, majd megbízza a Polgármestert, hogy küldje ki az árajánlatkéréseket három érintett szolgáltatónak. A beérkezett árajánlatokat vizsgáltassa felül a Pénzügyi vezetővel, és döntsön a legkedvezőbb ajánlat vonatkozásában.
6. Csákánydoroszló, Vasut 19. kisiskola hasznosításról tájékoztatás.
Előterjesztő: Musits József polgármester
Musits József polgármester elmondja, hogy a Vasut u. 13. szám alatti ingatlanra jött egy vásárlójelölt, de nem igazán tetszett neki, és ajánlatként megmutatták a volt kisiskola Vasut u. 19. szám alatt lévő épületét, hogy esetleg nem tud -e abban a hasznosításában segíteni, ígérte, hogy fog segíteni. Folytatja, hogy egy németországi cég képviselője kereste meg, hogy érdekelné a kisiskola, hasznosítani szeretné. Ez a németországi úriember, S. Konstantin, a HSZK Global Kft. cégnek az ügyvezetője, aki hozott egy előzetes szándéknyilatkozatot, ami fele német és fele magyar szerződés, ami nagyon érdekes dolgokat tartalmaz. Ő nem megvenni szeretné az épületet, hanem bérelni szeretné kb. közel 10 év időtartamra. Elmondja, hogy közel fél évig a földszintje foglalt, ami neki nem probléma, az emeleti részt viszont szeretné bérelni, mihelyst hozzájárulnak. Igazából irodai tevékenységet folytatnának, irodákat alakítanának ki, ha jól veszi ki a papírból, akkor az irodákat tovább bérbe is adná.
Bohus Zsolt képviselő elmondja, hogy inkubátor házszerűséget csinálna.
Musits József polgármester elmondja, hogy pontosan milyen irodai tevékenységet csinálnak, erre azt válaszolta, hogy többfélét. Ügyintézés, tervezés, szervezés, bonyolítást. Ennyit árult el eddig a tevékenységéről. 10 év időtartamra, használati díj, díjmentesen történik. Magyarul, nem akar ezért fizetni bérleti díjat, hanem az iparűzési adó 1,3 % akarja felajánlani.
Dr. Stepics Anita jegyző elmondja, hogy ilyen nincs, ez nem bérlet.
Musits Dezső képviselő érdeklődik, hogy mi a neve a cégnek?
Musits József polgármester válaszol, hogy HSZK Global Kft.
Dr. Stepics Anita jegyző elmondja, hogy ezt haszonkölcsönnek hívják. Az, hogy ő adózik, annak semmi köze, neki adóznia kell, az irodai tevékenység az iparűzési adónak számít. Ezt így nem lehet.
Musits József polgármester elmondja, hogy ezt ő is tudja. Azzal állt elő, hogy olyan tevékenységet folytat, hogy a cég éves bevétele 20 millió euró lenne.
Musits Dezső képviselő elmondja, hogy nem talál ilyen céget az adatbázisban.
Dr. Stepics Anita jegyző elmondja, hogy nincs is adata, nincs odaírva az adószáma sem.
Musits Dezső képviselő elmondja, hogy német cég, de ez a magyar vállalat.
Boros-Bedőcs Rita képviselő válaszol, hogy nem biztos, lehet, hogy lefordították.
Bauer Péter alpolgármester elmondja, hogy német cég nincs is nyilvántartásban náluk.
Musits Dezső képviselő elmondja, hogy tudja.
Musits József polgármester elmondja, hogy az e-mailen rajta van a neve.
Musits Dezső elmondja, hogy konstantin.konsulting.at, de akkor ez osztrák, nem is német.
Musits József polgármester elmondja, hogy van egy osztrák, meg egy német telefonszáma is. Nem messze van az osztrák-német határtól ez a település. Hogy ez most mennyire komoly, mennyire nem komoly a cég, azt nem tudni.
Dr. Stepics Anita jegyző elmondja, hogy így nem lehet. Az iparűzési adó nem alku tárgya, és 10 évre semmiképp nincs bérleti díj. Először csak egy évre, megnézni, hogy milyen cég, utána lehet határozatlan időre is. Mert, ha egyszer ki kell farolni, hogy kiderül, hogy illegális dolgot csinálnak fent az emeleten, nagyon nem megbízható ez a cég.
 Boros-Bedőcs Rita képviselő elmondja, hogy az iparűzési adó az fix.
Musits József polgármester elmondja, hogy elég sokat beszélgetett az úriemberrel, tolmács is volt, amúgy nem zárkóznak el a bérleti díjtól sem. Véleménye szerint ez egy próba volt, megpróbálta, hátha így is belemennek a bérlemény kiadásába. Ajánlotta neki, hogy számoljanak bérleti díjat, mivel garancia semmire nincs. Bérleti díjról beszélhetnek, maximum iparűzési adókedvezményről.
Dr. Stepics Anita jegyző elmondja, hogy azt sem lehet, csak rendelet módosítással, de akkor mindenki jogosult rá.
Boros-Bedőcs Rita képviselő elmondja, hogy megnézte az adótörvényt, és változott, már az előleget sem köteles fizetni. 2027 május előtt nem fognak fizetni a cégek.
Musits József polgármester elmondja, hogy Orbán Zoltán becsüssel - aki Körmenden ingatlanbecsléssel foglalkozik - felmérette az épületet, és majd adni fog egy szakértői véleményt, hogy milyen értékben lehet ezt az épületet bérbe adni. Ha megvan a bérlemény összege, akkor meg fogja küldeni az érdeklődőnek.
Dr. Stepics Anita jegyző elmondja, hogy ha erre van értékbecslő, akkor a Csaba József utcára is kellene.
Musics József polgármester elmondja, hogy igen, már említette Orbán Zoltánnak, hogy szeretné felbecsültetni a telkek értékét. Általában mindenki azt a választ adja, hogy amennyiért megveszik.
Dr. Stepics Anita jegyző elmondja, hogy ez közpénz.
Musits József polgármester elmondja, hogy igen, mindenképp fel fogja becsültetni az eladandó telkeket.  Meg kell várni, hogy a közműveknek a tarifája hogy fog kijönni.
Dr. Stepics Anita jegyző érdeklődik, hogy találta meg őket?
Musits József polgármester elmondja, hogy egy szombathelyi férfinek kapcsolata van velük. Aki mondta, hogy van egy ismerőse, aki érdeklődik ilyen után, mint a Vasút u. 13. szám alatt lévő ingatlan.
Dr. Stepics Anita jegyző elmondja, hogy mindenképpen nézzenek utána a cégnek, mert, ha ki kell rakni, akkor, jön az, hogy hogyan rakják ki, és ha nem közjegyző előtti szerződést kötöttek, akkor bíróságra kell menni, és hároméves végrehajtási perrel elérik azt, hogy kimenjen.
Bauer Péter alpolgármester elmondja, hogy nem történt még semmi, ezért van a tájékoztatás.
Dr. Stepics Anita jegyző elmondja, hogy ez így nem tiszta.
Musits Dezső képviselő elmondja, hogy óriási kamunak tűnik.
Dr. Stepics Anita jegyző elmondja, hogy ez nem tisztességes piaci ajánlat, hogy bérleti díj 0 Ft.
Musits Dezső képviselő elmondja, hogy ez nagyon gyanús, hogy egy német holding Csákánydoroszlóban szeretne ingatlant bérelni.
Bauer Péter alpolgármester elmondja, hogy ne menjenek előre, lehet szerencséjük is.
Musits Dezső képviselő elmondja, hogy akkor legyen.
Bauer Péter alpolgármester érdeklődik a Jegyző asszonytól, hogy úgy lehetséges a bérbeadás, hogy csak a felső emeletet bérlik?
Dr. Stepics Anita jegyző elmondja, hogy igen, nincs nyilván megosztva, csak a szerződésben külön bele kell írni, de ez nem rendben lévő ajánlat.
Boros-Bedőcs Rita képviselő elmondja, hogy tegyük fel, hogy rendben van a cég, azt még szeretné megkérdezni, hogy lehet bérbe adni, áfásan vagy mentesen?
Dr. Stepics Anita jegyző elmondja, hogy azt nem tudja, hogy áfakörben vannak vagy sem. Kéri, hogy a pénzügyi vezetővel nézessék meg, hogy ingatlan bérbeadásban mit választhat az önkormányzat.
Musits Dezső képviselő elmondja, hogy ezt már tavaly megbeszélték, és áfás.
Bauer Péter képviselő elmondja, hogy az ingatlan adómentes.
Boros-Bedőcs Rita képviselő elmondja, hogy az üres telek mindig áfás.
Musits Dezső képviselő elmondja, hogy de ez bérbeadás.
Dr. Stepics Anita jegyző elmondja, hogy nyilván bérbeadható, de csak közjegyző előtt írt szerződéssel, kiürítési záradékkal, foglalóval, de mindent összevetve, ez nem korrekt, aki egy olyan ajánlatot tesz, hogy 0 Ft. a bérleti díj, arra nem tud mást mondani. A lényeg, hogy ha ki kell tenni, akkor mehessenek a végrehajtóhoz, ne kelljen évekig pereskedni. Ilyen nincs a mai világban, más kérdés, ha egy csákányi vállalkozó jönne ide.
Musits József polgármester elmondja, hogy megadják a választ az érdeklődőnek, és meglátják, hogy mit reagál. Közölte az érdeklődővel, hogy bérbeadják az emeleti részt egy fél évre, és ha kiürül az alsó rész is, akkor újra kötnek szerződést.
Farkas Béla képviselő elmondja, hogy jó lesz tesztnek az a fél év.
Dr. Stepics Anita jegyző elmondja, hogy ki kell térni a szerződésben, hogy milyen tevékenységet nem folytathat. Vagy csak azt kikötni, hogy irodai tevékenységet folytathat csak.
7. Egészségház pótmunkák elfogadása.
Előterjesztő: Musits József polgármester
Musits József polgármester elmondja, hogy az egészségházzal kapcsolatos pótmunkák elfogadása a következő napirendi pont, amit egyszer már június hónapban tárgyalták. Akkor kaptak a pótmunkákra egy bizonyos összeget, amely összeg változott. A Megyeházáról a Horváth-Bariska Kinga kérte, hogy a módosult összeget a Képviselő-testület fogadja el. Úgy gondolja, hogy most is azok a feltételek, amik júniusban voltak, hogy a műszaki ellenőr, illetve a beruházók által elfogadott módosításnak az összegére adott árat a kivitelező. Megemlíti, hogy ezek olyan munkák, amire szükség volt, és tulajdonképpen ez az összeg a MÁK-hoz be lett adva pótköltség igénnyel, vagy be lesz adva, nem tudja, jelenleg hol áll a dolog. Ha ezt a MÁK nem fogadja el, vagy részben, akkor ennek a költségét az önkormányzatnak kell vállalnia. Ezzel az összeggel kalkuláltak korábban, de bízik benne, hogy ezt az összeget sikerül majd megtakarítani. A lényeg az, hogy ez a költség mostanáig, a fogorvosi rendelő és a váró felújítására, a meglévő tetőszerkezet felújítására, ezek a munkák jöttek be pluszban, az előre nem látható feladatok között. Ennek a jelen pillanatnyi összege a júniusi 3.029.000 Ft-ról most 4.614.133 FT+ÁFA, azaz összesen 5.859.949 FT lesz, úgyhogy ennyire jön ki ez a plusz költség. Elmondja, hogy fogadják el a határozati javaslatot, amennyiben ki tudják fizetni, és ténylegesen fennáll, hogy az önkormányzatnak kell kifizetnie, akkor vállalják ennek a kifizetését, mert a munka elkészült.
Farkas Béla képviselő elmondja, hogy innen már csak előre lehet menekülni.
Musits József polgármester érdeklődik, hogy van-e kérdése valakinek az üggyel kapcsolatban? Kéri, hogy szavazzon, aki elfogadja a pótköltség kifizetését.
6 igen szavazattal 1 tartózkodással a Képviselő-testület elfogadja, és a következő határozatot hozza:
63/2025. (IX.24.) számú határozat
Csákánydoroszló Község Önkormányzata Képviselő-testülete úgy dönt, hogy az Egészségház felújításának kivitelezése során jelentkező pótmunkát, amennyiben a Magyar Államkincstár nem fogadja el a pótmunka költségigényét, bruttó 3.847.476 Ft helyett 5.859.949 Ft összegben, saját forrásból finanszírozza.
Egyebek
Musits József polgármester elmondja, hogy tavasszal pályáztak faültetésre, mely pályázaton nyertek, úgy, hogy azt mondták, hogy ősszel fognak kapni fát. Megérkezett a 10 db fa, nem ennyire pályáztak, de ennyi jutott. Nagy méretű fák, 3-4 m magasságúak, konténerben lévő fák. Folytatja, hogy azon gondolkodtak, hogy hova legyenek elültetve a fák. Volt egy ilyen indíttatás, hogy a temetőbe is ültetnének fákat. A körmendi projektirodások úgy adták le a pályázatot, hogy a temetőbe fogják ültetni. Kislevelű hársfákat kaptak, tudni kell, hogy lombhullató.
Bauer Péter alpolgármester elmondja, hogy 20-25 méterre nő meg.
Musits József polgármester elmondja, hogy a sírok közé nem kellene ültetni.
Musits Dezső képviselő elmondja, hogy ki a kerítés mellé kellene.
Musits József elmondja, hogy a temető túlsó oldalára nagyon nem lehet, mert sírok lesznek kialakítva.
Musits Dezső képviselő elmondja, hogy árnyékot tart, de a levelek miatt nem célszerű a sírok közelébe rakni.
Musits József polgármester elmondja, hogy terv szerint a doroszlói oldalra kellene ültetni a templom felől. Igaz, ott már elkezdték a temetkezést, de mire oda elérnek a sírok, az 20-30 év.
Bauer Péter alpolgármester elmondja, hogy jön az 5 parcella, a tölgyfa után meg a 6-os parcella. Folytatja, hogy az ő javaslata a parkoló, amit a M.Z. bérel tőlük. Véleménye szerint oda kellene elültetni a hársakat.
Farkas Béla képviselő érdeklődik, hogy az az iskolakert?
Musits József polgármester válaszol, hogy igen.
Farkas Béla képviselő elmondja, hogy a tölgy is lomhullató, a fák nagy része lomhullató. Ha árnyékot akarnak, a lomb tart árnyékot.
Boros-Bedőcs Rita képviselő elmondja, hogy az örökzöld fák is hullajtanak.
Bauer Péter képviselő elmondja, hogy döntsék el, és ki kell tűzni a napot.
Farkas Béla képviselő elmondja, hogy meg a helyet.
Gérnyiné Bálint Ágota képviselő érdeklődik, hogy ezek a fák már itt vannak?
Boros-Bedőcs Rita képviselő elmondja, ha konténerben van, nincs baj, lehet öntözni, a kertészetekben is több évik ott állnak.
Musits Dezső képviselő érdeklődik, hogy ha az eladó ház mögé lenne ültetve?
Bauer Péter alpolgármester elmondja, hogy a Polgármester úrnak is ez volt az ötlete. A Vasuti út mögé, a Közösségi Ház telkének a végébe.
Musits József polgármester elmondja, hogy úgy tervezték, ha netán megvennék azt a házat, akkor egy darab telket adnak hozzá, de  a temető felőli végét megtartják.
Farkas Béla képviselő szerint oda nem fér el 10 fa.
Bauer Péter alpolgármester elmondja, hogy de, két sorban.
Musits Dezső képviselő elmondja, hogy lehet oda négyet tenni, hatot meg a másik oldalra.
Farkas Béla képviselő elmondja, hogy az lesz az elsődleges, maradékot meg elültetik a temetőbe.
Musits Dezső képviselő elmondja, hogy a maradékot meg oda, ahova Bauer Alpolgármester úr mondta. Ki kell mérni. Érdeklődik, hogy milyen távra kell ezeket ültetni? Biztosan van valami útmutató.
Bauer Péter alpolgármester elmondja, hogy mindent tartalmaz a leírás, hogyan kell a fákat elültetni.
Musits József polgármester megköszöni a Képviselő-testületnek az ülésen való részvételt.
Musits József polgármester a Képviselő-testületi ülést 18:05-kor bezárja.
K.m.f.
 Musits József 

